ส่วนที่ 1

ข้อมูลสรุป (Executive Summary)

บริษัท เอแคป แอ๊ดไวเซอรี่ จำกัด (มหาชน) (“บริษัทฯ” หรือ “ACAP”) ก่อตั้งเมื่อปี 2541 โดย
ดร. วิวัฒน์ วิฑูรย์เธียร ผู้ถือหุ้นใหญ่ที่มีความเชี่ยวชาญด้านธุรกิจการเงิน
ซึ่งปัจจุบันเป็นผู้ถือหุ้นรายใหญ่และผู้บริหารของบริษัทฯ
เนื่องจากเห็นโอกาสในการดำเนินธุรกิจให้บริการด้านที่ปรึกษาทางการเงิน
จากการที่ประเทศไทยประสบปัญหาวิกฤตเศรษฐกิจ
บริษัทฯเริ่มดำเนินธุรกิจที่ปรึกษาทางการเงินอย่างจริงจังในช่วงปี 2543-2544
โดยเข้ารุกตลาดการให้บริการที่ปรึกษาทางการเงินในการปรับโครงสร้างหนี้
การเป็นผู้จัดทำแผนและเป็นผู้บริหารแผนฟื้นฟูกิจการ ตลอดจนจัดหาแหล่งเงินทุนให้ลูกค้า
และได้ดำเนินการจัดตั้งบริษัทย่อยที่ถือหุ้นร้อยละ 99 คือ บริษัท เอเชียน อินเตอร์เนชั่นแนล
แพลนเนอร์ส จำกัด เพื่อดำเนินธุรกิจเป็นผู้จัดทำแผนและเป็นผู้บริหารแผนฟื้นฟูกิจการ
ที่ได้รับใบอนุญาตจากกรมบังคับคดี ภายใต้กฎหมายล้มละลาย
นอกจากนี้บริษัทฯยังได้รับความเห็นชอบจากสำนักงาน ก.ล.ต.
ให้เป็นที่ปรึกษาทางการเงินที่ได้รับอนุญาตตามขอบเขตที่สำนักงาน ก.ล.ต. กำหนด

ธุรกิจของบริษัทฯเติบโตอย่างต่อเนื่อง
จากการที่มีผู้ประกอบการจำนวนมากที่ประสบปัญหาด้านการเงินและต้องการผู้เชี่ยวชาญให้คำปรึกษาเพื่อปรับโครงสร้างหนี้
และหาแหล่งเงินทุน
บริษัทฯจึงวางแผนที่จะเพิ่มบุคลากรและขยายการให้บริการไปสู่ธุรกิจที่เกี่ยวเนื่อง เมื่อปลายปี 2546
บริษัทฯจึงได้เพิ่มทุนจดทะเบียนครั้งใหญ่และแปรสภาพเป็นบริษัทมหาชนจำกัด
โดยมีผู้ลงทุนสถาบันต่างประเทศ คือ Japan Asia Investment Co., Ltd (JAIC) และ
JAIC Asia Holding Pte., Ltd.
เข้ามาร่วมเป็นผู้ถือหุ้นรายใหญ่และส่งตัวแทนเข้าเป็นกรรมการของบริษัทฯ

ในปี 2547 บริษัทฯ ได้ขยายบริการเข้าสู่ตลาดการให้บริการบริหารสินทรัพย์ด้อยคุณภาพ (NPL)
เนื่องจากมองเห็นโอกาสในการเติบโตและความสามารถในการแข่งขันของบริษัทฯ
ซึ่งในเดือนมิถุนายน 2547
บริษัทฯได้รับความไว้วางใจและได้รับคัดเลือกโดยวิธีการประมูลตามระเบียบการจัดซื้อจัดจ้างให้เป็นผู้บริหารสินทรัพย์ด้อยคุณภาพจากบริษัท
บริหารสินทรัพย์สุขุมวิท จำกัด (“SAM”) มูลค่ายอดหนี้คงค้างกว่า 33,000 ล้านบาท
โดยได้รับค่าตอบแทนเป็นอัตราส่วนจากจำนวนเงินที่ได้รับจากการชำระหนี้หรือขายทรัพย์สิน
บริษัทฯจึงได้จัดตั้งบริษัทย่อย ขึ้นอีกหนึ่งแห่ง ถือหุ้นร้อยละ 99 คือ บริษัท เอแคป เซอร์วิสเซส
จำกัด เพื่อให้เป็นผู้ลงทุนในทรัพย์สินและระบบ
และให้เช่าแก่บริษัทฯเพื่อใช้ในโครงการบริหารสินทรัพย์ด้อยคุณภาพ

ปัจจุบันบริษัทฯมีสำนักงานใหญ่อยู่ที่อาคารเอ็มไพร์ทาวเวอร์ 3 ชั้น 19 ถนนสาทรใต้ เขตสาทร
โดยธุรกิจหลักของบริษัทฯแบ่งเป็น 2 สายงาน คือ

1) ธุรกิจให้บริการที่ปรึกษาทางการเงินและวาณิชธนกิจ ซึ่งประกอบด้วยบริการปรับโครงสร้างหนี้
จัดทำแผนและบริหารแผนฟื้นฟูกิจการ จัดหาแหล่งเงินทุน
ซึ่งรวมถึงการเป็นที่ปรึกษาทางการเงินในการนำบริษัทลูกค้าเข้าจดทะเบียนในตลาดหลักทรัพย์ฯ
บริการที่ปรึกษาในการควบรวมกิจการ หาพันธมิตร และที่ปรึกษาทางการเงินอื่นๆ อาทิ
บริการประเมินมูลค่ากิจการ ศึกษาความเป็นไปได้ทางธุรกิจ
วางระบบการเงินและการบริหารในองค์กร และการให้ความเห็นในฐานะที่ปรึกษาทางการเงินอิสระ
ธุรกิจที่ปรึกษาทางการเงินมีการจัดเก็บค่าธรรมเนียมในการให้บริการ เป็น 2 ประเภท คือ

1.1 ค่าธรรมเนียมรายเดือน (Retainer Fee)
ซึ่งจะจัดเก็บในแต่ละเดือนจนกว่าจะสิ้นสุดการปฏิบัติงาน ซึ่งส่วนใหญ่จะใช้ระยะเวลาประมาณ 6-12
เดือน

1.2 ค่าธรรมเนียมเมื่องานสำเร็จ (Success Fee)
ซึ่งจะชำระเป็นจำนวนเงินที่แน่นอนหรือชำระเป็นร้อยละของมูลค่าโครงการของงานที่บริษัทฯให้บริการ
แล้วแต่กรณี โดยรายได้ในส่วนนี้ถือเป็นรายได้หลักในสายงานของธุรกิจที่ปรึกษาทางการเงิน

ทั้งนี้กลุ่มลูกค้าเป้าหมายส่วนใหญ่ของบริษัทฯในสายงานที่ปรึกษาทางการเงินจะมาจากงานบริการปรับโครงสร้างหนี้เป็นหลัก
ซึ่งในช่วงปี 2544-ปัจจุบัน บริษัทฯได้ให้บริการงานของลูกค้าสำเร็จไปแล้วเป็นมูลหนี้กว่า 121,000
ล้านบาท และยังมีงานอยู่ระหว่างส่งมอบคิดเป็นมูลหนี้กว่า 63,000 ล้านบาท

2) ธุรกิจให้บริการบริหารสินทรัพย์ด้อยคุณภาพ
บริษัทฯได้ลงนามในสัญญาว่าจ้างเป็นผู้บริหารสินทรัพย์ด้อยคุณภาพจาก SAM เมื่อวันที่ 9 กรกฎาคม
2547 และได้เช่าพื้นที่สำนักงานเมืองไทย-ภัทร 1 ถนนรัชดาภิเษก เขตห้วยขวาง
เพื่อจัดตั้งเป็นสำนักงานสาขา พร้อมกับเพิ่มจำนวนพนักงานกว่า 150 คน ซึ่ง ณ สิ้นวันที่ 31
ธันวาคม 2548 บริษัทฯมีพนักงานด้านบริหารสินทรัพย์ด้อยคุณภาพกว่า 190 คน
ลักษณะของสินทรัพย์ด้อยคุณภาพเป็นภาระหนี้ตามบัญชีต่ำกว่า 20 ล้านบาทต่อราย
และโดยส่วนใหญ่เกินกว่าร้อยละ 90 เป็นลูกหนี้ที่มีภาระหนี้ตามบัญชีต่ำกว่า 5 ล้านบาท
ซึ่งบริษัทฯจะบริหารงานภายใต้สัญญาว่าจ้างเป็นระยะเวลา 3 ปี โดยสามารถต่อสัญญาเพิ่มได้อีก 1
ปี ภายใต้ความเห็นชอบของทั้งสองฝ่ายคือ บริษัทฯและ SAM ถึงความจำเป็นในการบริหารงานต่อไป
โดยที่บริษัทฯจะได้รับค่าธรรมเนียมจากการบริหารงานแบ่งเป็น 3 ส่วน คือ

2.1 ค่าธรรมเนียมที่คิดจากสัดส่วนร้อยละของเงินที่ได้รับจากลูกหนี้
และ/หรือจากการขายหลักประกัน (Cash Collection Fee)

2.2 ค่าใช้จ่ายในการดำเนินงาน (ฺBase Fee) เช่น ค่าจ้างบุคคลากร ค่าใช้จ่ายสำนักงาน
เป็นต้น

2.3 เงินสำรองจ่ายแก่บุคคลที่ 3 (Third Party Servicing Expense) เช่น
ค่าธรรมเนียมศาล ค่าวิชาชีพทนาย เป็นต้น ซึ่งบริษัทฯจะเป็นผู้สำรองจ่ายไปก่อน
และเรียกเก็บคืนจาก SAM ทุกเดือน

บริษัทฯได้จัดตั้งศูนย์บริการต่างจังหวัดเพิ่มขึ้นอีก 5 แห่ง ตามภูมิภาคต่างๆ ทั่วประเทศ ได้แก่
เชียงใหม่ นครสวรรค์ ขอนแก่น สุราษฎร์ธานี หาดใหญ่
เพื่อให้บริการและอำนวยความสะดวกต่อลูกหนี้ โดยมีพนักงานประจำศูนย์แห่งละ 2 ท่าน
ทำหน้าที่ประสานงานเบื้องต้นและส่งเรื่องให้สำนักงานใหญ่พิจารณา
ซึ่งข้อตกลงในสัญญาการบริหารสินทรัพย์
บริษัทฯมีความเสี่ยงที่จะถูกยกเลิกสัญญาการบริหารสินทรัพย์ก่อนกำหนด
ในกรณีที่บริษัทฯไม่สามารถปฏิบัติงานให้เป็นไปตามเป้าหมายได้ ภายใต้เงื่อนไขในระยะเวลา 1 ปี
นับจากวันที่มีการลงนามในสัญญาบริษัทฯจะต้องดำเนินการให้ผลรวมของค่าธรรมเนียมจากการบริหารงานทั้ง
3 ส่วนมีอัตราส่วนไม่เกิน 15%
ของจำนวนเงินสดที่ได้รับจากการชำระหนี้หรือการขายทรัพย์สินทั้งหมด
โดยเมื่อครบสัญญาในปีแรกนั้นบริษัทฯได้เรียกเก็บค่าธรรมเนียมจากการบริหารงานทั้ง 3
ส่วนไม่เกินกว่าตามข้อกำหนดในสัญญา
อย่างไรก็ตามผลการดำเนินงานในการบริหารสินทรัพย์ด้อยคุณภาพของบริษัทฯที่ผ่านมาตั้งแต่ปลายปี
2547 จนถึงวันที่ 31 ธันวาคม 2548
บริษัทฯได้รับอนุมัติข้อเสนอในการปรับโครงสร้างหนี้จากคณะกรรมการบริหารของ SAM จำนวนกว่า
4,400 ราย มีภาระหนี้เงินรวมประมาณ 8,500 ล้านบาท

ความเสี่ยงที่บริษัทฯพึงระวังอีกประการหนึ่งคือความเสี่ยงจากการพึงพิงลูกค้ารายใหญ่
โดยเฉพาะสายงานบริหารสินทรัพย์ด้อยคุณภาพที่ถือเป็นรายได้หลักของบริษัทฯ
ซึ่งปัจจุบันบริษัทฯได้มีการเตรียมเข้าประมูลงานบริหารสินทรัพย์ของสถาบันการเงินอื่นๆเพิ่มเติม
เพื่อให้เป็นแหล่งรายได้อื่นนอกเหนือจากการรับบริหารงานสินทรัพย์ด้อยคุณภาพให้กับ SAM
เพียงรายเดียว
และจากการที่ลูกค้าส่วนใหญ่ในสายงานธุรกิจที่ปรึกษาทางการเงินเป็นลูกค้าที่อยู่ในระหว่างการปรับโครงสร้างหนี้เป็นส่วนใหญ่
อาจทำให้บริษัทฯยังมีความเสี่ยงจากการที่ได้รับค่าธรรมเนียมล่าช้า
โดยบริษัทได้มีการตั้งสำรองหนี้สงสัยจะสูญตามนโยบายของบริษัทฯไว้แล้ว

ภายใต้โครงสร้างการจัดการของบริษัทฯ ปัจจุบันบริษัทฯมีกลุ่มตระกูลวิฑูรย์เธียรเป็นผู้ถือหุ้นใหญ่
และมีคณะกรรมการบริษัทจำนวน 11 ท่าน ซึ่งในจำนวนนี้ประกอบด้วยกรรมการบริหารจำนวน 7
ท่าน กรรมการตรวจสอบและกรรมการอิสระ 3 ท่าน และกรรมการสัญชาติญี่ปุ่น 1 ท่าน มีนายวิวัฒน์
วิฑูรย์เธียร ดำรงตำแหน่งประธานกรรมการและกรรมการผู้จัดการ และมีพนักงานรวมทั้งสิ้น ณ วันที่
31 ธันวาคม 2548 จำนวน 227 คน ในส่วนของระบบการควบคุมภายใน
บริษัทฯได้จัดตั้งฝ่ายตรวจสอบภายใน
ซึ่งมีที่ปรึกษาฝ่ายตรวจสอบภายในคอยทำหน้าที่ให้คำปรึกษาแนะนำในการวางระบบการตรวจสอบ
ฝ่ายบริหารความเสี่ยง ฝ่ายกำกับดูแล โดยที่ทั้ง 3 ฝ่ายจะทำหน้าที่ตรวจสอบการปฏิบัติงาน
การดูแลการใช้ข้อมูล และกิจกรรมทางการเงินที่สำคัญของบริษัทฯ
และรายงานโดยตรงต่อคณะกรรมการตรวจสอบ นอกจากนี้ในส่วนของงานบริหารสินทรัพย์ด้อยคุณภาพ
บริษัทฯได้ว่าจ้างบริษัท ดีลอยท์ ทู้ช โธมัสสุ ไชยยศ จำกัด (“ดีลอยท์”)
ซึ่งเป็นบริษัทฯที่มีชื่อเสียงด้านการตรวจสอบระบบบัญชี
เข้ามาเป็นผู้สอบบัญชีเพื่อเข้ามาตรวจสอบการปฏิบัติงานปีละ 2 ครั้ง
โดยทำหน้าที่ดำเนินการตรวจสอบการปฏิบัติงานและรวมถึงทำการประเมินประสิทธิภาพของการควบคุมภายในของบริษัทฯ

เพื่อให้บริษัทฯมีความชัดเจนในด้านงานบริหารสินทรัพย์ด้อยคุณภาพมากขึ้น ในปลายปี 2548
บริษัทฯได้จัดตั้งบริษัทย่อยแห่งใหม่ขี้น คือ บริษัท เอแคป แอสเสท จำกัด โดยที่บริษัทฯถือหุ้นร้อยละ
99
เพื่อเตรียมความพร้อมไว้สำหรับเป็นบริษัทที่ดำเนินงานด้านการประกอบธุรกิจบริหารสินทรัพย์ด้อยคุณภาพ
ซึ่งยังอยู่ในระหว่างการเตรียมการยื่นขอใบอนุญาตจากธนาคารแห่งประเทศไทย
เพื่อเป็นบริษัทที่มีคุณสมบัติในการดำเนินงานการบริหารสินทรัพย์ด้อยคุณภาพตามพระราชกำหนดบริษัทบริหารสินทรัพย์ฯ

ในปี 2546 2547 และ ปี 2548 บริษัทฯ มีรายได้รวม 74 ล้านบาทเศษ 117 ล้านบาทเศษ และ
295 ล้านบาทเศษ ตามลำดับ โดยรายได้ส่วนใหญ่ก่อนปี 2547
เป็นรายได้จากการให้บริการปรับโครงสร้างหนี้และมีรายได้ที่ปรึกษาทางการเงินอื่น เช่น
การจัดทำรายงานกระแสเงินสด การตรวจสอบฐานะกิจการ เป็นต้น
การเติบโตของรายได้ที่สูงขึ้นเนื่องจากการเพิ่มขึ้นของลูกค้า โดยในปลายปี 2547
เริ่มมีรายได้จากธุรกิจบริหาร NPL เข้ามาประมาณ 56 ล้านบาท ซึ่งเป็นรายได้จาก Base Fee
ประมาณ 50 ล้านบาท และ Cash Collection Fee ประมาณ 6 ล้านบาท ในขณะที่รายได้ 295
ล้านบาทเศษ สำหรับสิ้นสุดปี 2548 เป็นรายได้จากธุรกิจบริหารสินทรัพย์ด้อยคุณภาพ 249
ล้านบาทเศษ โดยเป็นรายได้หลักจาก Base Fee 151 ล้านบาทเศษ Cash Collection Fee
76 ล้านบาทเศษ และ Third Party Servicing Expense 21 ล้านบาทเศษ

ปี 2546 2547 และสิ้นสุดปี 2548 บริษัทฯ มีค่าใช้จ่ายรวม 49 ล้านบาทเศษ 98 ล้านบาทเศษ
และ 218 ล้านบาทเศษ ตามลำดับ
โดยที่ค่าใช้จ่ายเกี่ยวกับเงินเดือนของพนักงานเกือบทั้งหมดของทั้งสายงานที่ปรึกษาทางการเงิน
และสายงานบริหารสินทรัพย์ด้อยคุณภาพ จะถูกบันทึกเป็นต้นทุนบริการ ซึ่งสิ้นสุดปี 2548
ที่ผ่านมามีต้นทุนบริการ 194 ล้านบาทเศษ
โดยต้นทุนเกิดจากธุรกิจบริหารสินทรัพย์ด้อยคุณภาพเป็นส่วนใหญ่

บริษัทฯมีกำไรสุทธิในปี 2546 2547 และสิ้นสุดปี 2548 15 ล้านบาทเศษ 10 ล้านบาทเศษ และ
53 ล้านบาทเศษ ตามลำดับ โดยส่วนใหญ่รายได้ก่อนปี 2548
จะเป็นรายได้จากการปรับโครงสร้างหนี้ในสายงานที่ปรึกษาทางการเงิน โดยเมื่อสิ้นสุดปี 2548
บริษัทฯมีสินทรัพย์รวม 395 ล้านบาทเศษ มีหนี้สินรวม 46 ล้านบาทเศษ
และมีส่วนของผู้ถือหุ้นเพิ่มขึ้นเป็น 349 ล้านบาทเศษ

เมื่อวันที่ 14 ธันวาคม 2548 บริษัทฯ ได้เข้าจดทะเบียนในตลาดหลักทรัพย์ใหม่ (MAI)
โดยมีทุนจดทะเบียนชำระแล้วทั้งสิ้น 100 ล้านบาท แบ่งออกเป็น 100 ล้านหุ้น มูลค่าที่ตราไว้หุ้นละ
1 บาท บริษัทฯมีวัตถุประสงค์ในการนำเงินที่ได้รับจากการขายหุ้นสามัญเพิ่มทุนแก่ประชาชนทั่วไป
ไปใช้สำหรับคืนเงินกู้ เป็นเงินทุนหมุนเวียนและเงินลงทุนในสินทรัพย์เพื่อขยายธุรกิจของบริษัทฯ
ต่อไป ซึ่ง ณ สิ้นปี 2548 บริษัทฯมีอัตรากำไรสุทธิต่อหุ้น (EPS)
และอัตราผลตอบแทนส่วนของผู้ถือหุ้น (ROE) ของบริษัทฯ (Fully Diluted) เท่ากับ 0.54
บาทต่อหุ้น และอัตรา ROE เท่ากับ 27.50 %